**Gau** (flertall *Gaue*) eller **Gäu** er en tysk betegnelse som i tidlig middelalder ble brukt om et område, region eller landskap. Det dreide seg gjerne om et åpent landskap, avgrenset mot skoger eller fjellområder. Nazistpartiet NSDAP brukte ordet *Gau* som betegnelse for administrative inndelinger eller partidistrikter i det nasjonalsosialistiske Tyskland. *Gauleiter* var partiets øverste regionsleder i en gau. Ordet går idag igjen blant annet i det geografiske navnet Allgäu.

Etymologi
---------

Ordet kommer av gammelhøytysk *gewi/gouwi.* I latinske kilder brukes ordet *pagus,* og på fransk *pays*.[]

Middelalderen
-------------

Gaue var de viktigste administrative enhetene i Frankerriket i 9. og 10. århundre. Mange av dem gikk over til å bli grevskaper. Grevene ble først utnevnt som guvernører, men etterhvert gikk det over til å bli et arvelig embete.[]

Under nasjonalsosialismen
-------------------------

Oversikt over inndelingen fra 1. august 1941
Reichsgaue og Generalguvernementet, mai 1944
Tysk postkort fra 1939 med våpenskjoldene til *Gaue* i det nasjonalsosialistiske Tyskland
I Tyskland baserte det nasjonalsosialistiske partiet NSDAP sin territorielle struktur på gau. Da partiet ble reorganisert i 1925 ble landet inndelt i regioner som omtrentlig tilsvarte de gamle kretsene for riksdagsvalg. Etter partiets maktovertagelse i 1933 var regionene også sivilforsvarsdistrikter. Hvert gau ble ledet av en *Gauleiter*, utnevnt av Hitler.

Hvert *Gau* var videre inndelt i *Kreise* (kretser), styrt av en *Kreisleiter*, og disse igjen var delt i *Ortsgruppen* (lokalgrupper). I byene var det et ytterligere nivå, da hver *Ortsgruppe* var delt i *Zellen* (celler). 

I 1938 ble det opprettet *Reichsgaue* for Østerrike og Tsjekkoslovakia.

Det var totalt 42 *Gaue*. I tillegg kom *Auslandsorganisation*, som ble administrert som et *Gau*. Det var planer om å opprette flere i okkuperte områder; spesielt i Belgia kom disse planene langt i 1944. Men ettersom krigslykken snudde ble planene aldri satt ut i livet.

### Liste over *Gaue*

|  |  |  |
| --- | --- | --- |
| **Gau** | **Administrasjonssted** | **Merknader** |
| Baden | Karlsruhe | Inkluderte Alsace |
| Bayreuth | Bayreuth | *Bayrische Ostmark* til 1943 |
| Berlin | Berlin W9 |  |
| Danzig-Vest-Preussen | Danzig |  |
| Düsseldorf | Düsseldorf |  |
| Essen | Essen |  |
| Franken | Nürnberg |  |
| Halle-Merseburg | Halle |  |
| Hamburg | Hamburg |  |
| Hessen-Kassel | Kassel |  |
| Hessen-Nassau | Frankfurt am Main |  |
| Kärnten | Klagenfurt |  |
| Köln-Aachen | Köln |  |
| Magdeburg-Anhalt | Dessau |  |
| Main-Franken | Würzburg |  |
| Mark Brandenburg | Berlin W35 |  |
| Mecklenburg | Schwerin |  |
| Moselland | Koblenz | *Koblenz-Trier* til 1942; inkluderte Luxembourg |
| München-Øvre Bayern | München |  |
| Niederdonau | Wien |  |
| Nedre Schlesien | Breslau |  |
| Oberdonau | Linz |  |
| Øvre Schlesien | Kattowitz |  |
| Øst-Hannover | Lüneburg |  |
| Øst-Preussen | Königsberg | Inkluderte deler av Polen og Belarus |
| Pommern | Stettin |  |
| Sachsen | Dresden |  |
| Salzburg | Salzburg |  |
| Schleswig-Holstein | Kiel |  |
| Schwaben | Augsburg |  |
| Steiermark | Graz | Inkluderte deler av Jugoslavia |
| Sudetenland | Reichenberg |  |
| Sør-Hannover-Braunschweig | Hannover |  |
| Thüringen | Weimar |  |
| Tirol-Vorarlberg | Innsbruck |  |
| Wartheland | Posen |  |
| Weser-Ems | Oldenburg |  |
| Nord-Westfalen | Münster |  |
| Sør-Westfalen | Bochum |  |
| Westmark | Neustadt | *Saarpfalz* til 1942, inkluderte Lorraine |
| Wien | Wien |  |
| Württemberg-Hohenzollern | Stuttgart |  |
| *Auslandsorganisation* | Berlin |  |
|

Referanser
----------

1. ↑  Jürgen Finger (11. mai 2006). «Gau (neuzeitliche Begriffsgeschichte) – Historisches Lexikon Bayerns». *www.historisches-lexikon-bayerns.de*. Besøkt 1. april 2020.
2. ↑  Thomas Schibler (2010). «Gau». *hls-dhs-dss.ch* **(tysk)**. Historisches Lexikon der Schweiz. Besøkt 1. april 2020.

|  |  |
| --- | --- |
| Oppslagsverk/autoritetsdata | Store Danske Encyklopædi **·** Encyclopædia Britannica **·** GND **·** HDS
 |